
«You’re only given a little spark of madness. You mustn’t lose it.» 

Robin Williams


FORFATTERENS BEMERKNINGER:

Saken om et solcelleanlegg på Akersmyra utenfor Tønsberg er en reell sak der jeg har hentet mye inspirasjon, men bare det. Jeg understreker at bygninger rundt på myra, personer som figurerer i sakene som omtales og de fleste andre hendelser i boken er fri fantasi og diktning. Folk som bor i nærheten vil sannsynligvis ikke kjenne seg igjen, og jeg kjenner heller ingen levende mennesker som bor der. Enkelte persontyper vil man kanskje dra kjensel på, men i så fall er det rene tilfeldigheter og særdeles uheldige sammentreff. For det er jo ikke alle i boken man har lyst til å møte en mørk og stormfull kveld.


PROLOG

Det er vått utenfor hundehuset, skikkelig vått. Og han drømmer. Han er ute på tur, de løper og han kjenner vannet tynge pelsen, men uten at det gjør noe som helst. For han er ute med sin favorittperson i regnet, og med henne kan han være hvor som helst og i all slags vær.

Han løper ved siden av henne og ser opp av og til da hun sier ting til ham. Det er best å følge med, og han kjenner fryden ved å gjøre som hun sier, tilfredsstillelsen av å glede henne.

Det er rolig på veien der de løper, mørkt og regnfullt, og det er nesten ikke biler ute, bare en og annen som passerer i lav fart. Og hun løper med hodelykt og refleksvest, en sånn hun har trukket på ham før de dro også. Han hater det klamme plagget, men han finner seg i det. Selvsagt gjør han det.

Trærne står tett langs veien og vinden suser i dem, han kjenner ferten av et par rådyr, men han ignorerer dem. Det har nettopp gått et par grevlinger i grøften der de løper, men han ignorerer duften av dem også. Og der! Er de i kjølvannet av en rev? Mulig, men han vet at revene her holder seg på behørlig avstand fra ham, akkurat som han holder avstand til dem.

Borte i svingen kommer det nok en bil. Han løfter hodet, for motoren brøler da sjåføren setter opp farten. Men lysene blender ham, så han ser raskt ned i asfalten igjen. Likevel er det noe kjent med motorlyden.

«Hva faen!» hører han at hun sier, og det er definitivt ingen kommando til ham.

Hun vakler litt i det sterke lyset og holder armen opp foran øynene, og man skulle tro at bilen sakket farten, ikke sant? Den må jo se dem med alt refleksutstyret. Men det gjør den ikke, det ser ut som den fortsetter rett mot dem i stedet. Han skjener ut i grøften, for hun må passe seg, bilen er på vei mot dem! Men hun reagerer ikke, hun virker helt paralysert. Han bjeffer til for å vekke henne, men det ser ikke ut til å nytte.

Så skjer alt veldig fort. Øyeblikket etter har bilen nådd dem, og den treffer henne! Hun blir kastet opp i luften med et skrik og han kjenner et rykk i kobbelet siden hun ikke har sluppet taket i ham, men fremdeles holder hardt i båndet. Han klynker til, men så lander hun i asfalten. Hardt og med en dump lyd. Og bilen bare fortsetter i samme fart som den dukket opp. Skal hun ikke reise seg? Det er på tide å komme seg hjem nå, er det ikke? Inn fra regnet og tørke foran peisen? Han skynder seg bort til henne og snuser. Hun ligger stille og reagerer ikke engang da han bjeffer inn i øret hennes. Det var da veldig rart? Men så skjønner han det. Hun er ikke her mer. Pliktfølelsen hans tar over og han legger seg ved siden av henne for å varme henne. Og for å vokte henne til noen andre dukker opp.

Han bråvåkner med et klynk. Regnet fosser ned utenfor og han snuser ut i luften. Skal han våge seg inn i kurven sin på kjøkkenet, der han vet at mannen helt sikkert har lagt ut et teppe ved den varme peisen? Han nøler. For de vet begge to at han er en hund som liker seg under åpen himmel, iallfall de fleste nettene her ute på gården. Han elsker å observere rottene som fyker langs myrkanten, han kikker på ekornene som ofte farer opp og ned langs trestammene og han hilser på en og annen katt som passerer forbi i natten.

Og stemningen inne i huset har vært en annen etter at hun ble borte. Mannen der inne klapper ham også, men ikke på den samme myke, gode måten som hun gjorde. Han savner henne fremdeles.

Han bestemmer seg for å bli i huset sitt. Han kan gå inn igjen snart, for mannen i huset lukker sjelden bakdøren helt, den er lett å vippe opp med snuten. Derfor kryper han rundt seg selv et par ganger, lytter litt, finner ut at det er verken katter eller rotter ute i dette været, lukker øynene og forsøker å komme tilbake til drømmen.

Brått hører han skritt. Uten å tenke noe særlig mer, instinktene hans er som vanlig sterke, så dukker han ut av huset sitt og setter i vei mot bakdøren. Og der står det et menneske, jammen gjør det det. Og mennesket kommer imot ham over gresset og bøyer seg ned mot ham som for å klappe ham, men han bråstopper, for hvem er det? Mennesket kommer mot ham og så kjenner han det: ingen myke hender, men en skarp smerte i hodet som gjør ham så uventet slapp, slapp og svimmel. Han skjønner ingenting da han synker sammen på gresset, for ingen mennesker vil da virkelig ham noe vondt? Han klarer ikke tenke noe mer, det er bare som om alt blir mørkt rundt ham, vått … og mørkt.


FØRSTE KAPITTEL

«Mona, du vet at du har gummistøvler på deg?» sier jeg og flirer litt, for synet av venninnen min i noe annet enn høye hæler er høyst uvanlig.

«Visst pokker vet jeg det, for jeg visste du ville forlange at jeg tok dem på meg uansett», sier hun, nesten litt snurt.

«Jeg? Når har jeg forlangt noe sånt av deg, jeg tar deg jo som du er, gjør jeg ikke?»

«Som regel …»

«Jeg gjør det. Men det er fint å se at du er forberedt og klar for befaring på Akersmyra.»

«Klart jeg er! Jeg er alltid klar for en innsats for miljøet og mer enn villig til å redde naturen. Dessuten har vi gjort en avtale. Jeg har snakket med din fantastiske svigerinne, Ulla, hun som har kontakter i alle slags kretser, og hun har avtalt slik at Stian Skog, solcelleprotestenes konge, venter på oss.»

«Stian hva da?» spør jeg med en liten latter.

«Skog. Ja, jeg vet at jeg ikke har nevnt navnet hans og at det er en smule latterlig å ha et sånt navn når man er en slags skogforvalter, men det er nå engang det han heter.»

«Man kan lure på hva som kom først, navnet eller yrkesvalget …»

«Øh, akkurat her tror det var navnet, med mindre foreldrene hadde en masterplan for ham helt fra fødselen av», smiler Mona.

«Nettopp. Det gir mening.»

«Få på deg noe fornuftig fottøy du også, og så stikker vi.»

«Jeg er allerede klar, Mona», sier jeg og peker på et par gummistøvler som står på gulvet.

«Ok, Sem og Akersmyra, da kommer vi. La oss sørge for at noen utnyttende jævler ikke gjør om hele greia til solcellepark. Det føles faktisk veldig bra. Og alt har med rasering av dyr- og fugleliv å gjøre, og så har jeg begynt å tenke sånn at alt henger sammen med alt. Og man kan ikke redde alt, men man kan kanskje redde naturen rundt Akersmyra. Er du med?»

Jeg nikker mens jeg plukker opp mine egne gummistøvler, vel vitende om at Mona er ustoppelig når hun først setter i gang. Min beste venninne og gull tvers igjennom, men ustoppelig. Hun kan av og til oppføre seg omtrent som en politiker som har bestemt seg, hun har skylapper, med andre ord. Selv om hun selvsagt er langt fra en ekte politiker, himmelen og takk og lov for det.

«Vi tar min bil, eller?» sier jeg spørrende og vifter med nøklene til Saab-caben.

«Nei, det trenger vi ikke. Jeg tenkte litt på terrenget der oppe, det kan være skogsveier og masse dritt, jeg er litt usikker. Nei, jeg har fått låne Keiths Land Rover. Etter mye overtalelse, riktignok, men da jeg sa at bilen helt sikkert lengtet etter annet dekke enn asfalt, så ga han motvillig etter. Kom, jeg kjører, jeg står rett utenfor.»

Jeg ler mens jeg roper på Dino, som merkelig nok ikke har hoppet ut av kurven sin for å hilse på Mona, noe han pleier å gjøre med stor entusiasme. Antakelig har Torstein slitt ham litt ut i morges, jeg vet de var på joggetur før Torstein dro på jobb på politistasjonen, og selv om Dino gyver på med hele seg når han går tur, så er han nå blitt såpass voksen at han flater helt ut når han kommer hjem. Men nå våkner han, riktignok med leppene trukket opp over tennene og trøtt i trynet, men da han får se den åpne døren og skjønner at Mona er utenfor spretter han logrende og klynkende opp.

«Hei, Dino-gutten!» hører jeg Mona si, alt mens jeg fanger enden av båndet til Dino der det er på vei ut av døren og samtidig griper en jakke. Det er fremdeles sommer, jo da, men det er best å være forberedt på det meste. Det er iallfall vått og plaskete ute etter den regnskuren jeg hørte slå mot taket tidlig i morges.

«Så vi kjører til andre enden av byen og mot Akersvannet, det er vel letteste vei?»

Mona starter opp, noe som gjør at hun må heve stemmen et par hakk. «Ja, det har du nok rett i.»

«Fortell meg litt mer om Stian Skog», sier jeg og vet at jeg rynker pannen. «Det er noe kjent ved navnet, men jeg klarer ikke å plassere det.»

«Er det? Vel, jeg har inntrykk av at Stian er en mangfoldig person, men du får jo sjansen til å gjøre deg opp ditt eget inntrykk. I første omgang trenger jeg deg som moralsk støtte, og så får vi se.»

«Ok?»

«Jeg har gjort flere forberedelser enn å gjøre en avtale med Stian, skjønner du, dette kommer ikke helt impulsivt slik jeg vet at du tenker at jeg vanligvis handler. Men det er ikke sånn nå.» Mona ser triumferende på meg. «Og Stian leder som sagt protestbevegelsen ved dette myrområdet: ‘Bevar Akersmyra!’»

«Originalt navn … men jøss, du er effektiv.»

«Visst søren er jeg effektiv. Og Stian bor tilfeldigvis på et lite småbruk ved myra, driver skogen i tillegg til å jobbe med å passe på den, og han kan fortelle oss alt om hva som er verdt å bevare, hva som er truet og hvordan man best går fram. Så jeg kan hive meg på protestene, finne ut mer om disse fæle folkene som vil bygge ut, skrive leserinnlegg … Og da kan jeg trenge deg. Protestbevegelsen kan trenge deg. Det har de allerede gitt uttrykk for.»

«Hold an litt», sukker jeg. «Det var nytt, Mona. Jeg har en detektivvirksomhet å drive. Og du har et hotell, som du kanskje husker?»

«De tingene kommer ikke i konflikt med hverandre, for detektivvirksomheten din kan absolutt komme bevegelsen til gode», sier Mona bestemt.

Jeg betrakter henne mens hun jobber med å skifte gir på doningen og kaster et blikk i bakspeilet. Mona er fremdeles brun etter en nylig tur til Hellas med sin elskede Keith, og det kler henne. Alt kler Mona. Det slår meg at hun egentlig ikke burde passet inn i denne bilen, blondert, yppig og pyntedukke som hun jo er, men på en merkelig måte så gjør hun det likevel. I dag har hun iført seg gummistøvler, som sagt, og i tillegg har hun jeans, oilskin-jakke og et skjerf den avdøde dronningen av England kunne ha båret med stolthet. Ikke i ull, for det er sommer, men noe silkeaktig som vifter litt hver gang bilen gjør en bevegelse. Og akkurat det er temmelig ofte. Mona passer altså inn i Keiths bil som hånd i hanske, hun likner en velbemidlet lordesse og mangler bare en sixpence i tweed, og hun passer ikke bare inn fordi hun har funnet sin store kjærlighet i adelige Keith med gods i Cotswolds og stamtavle på veggen, men rett og slett fordi Mona er innmari tilpasningsdyktig. Igjen tenker jeg at det må være jobben på hotellet og lange økter i baren som har gjort det. Mange forskjellige mennesketyper, ikke sant? Men akkurat nå lurer jeg på om hun har lagt planer for meg.

«Så du har altså tenkt så langt …» sier jeg og skuler på henne.

«Nei, jeg har bare snakket med Stian Skog og …» Mona avbryter seg selv og rekker meg mobilen mens hun kjører over brua mot Nøtterøy. «Se her. Her kan du lese hva han skrev til meg på e-post.»

Og jeg leser selvsagt, det er alltid nyttig å gjøre seg kjent med bakgrunnen for saker, og i dette tilfellet er det også superinteressant for en som meg. Og da mener jeg en som er over gjennomsnittet opptatt av flora og fauna. Stian Skog skriver:

Hei Mona! Det er veldig hyggelig å høre fra deg, og jeg setter pris på interessen. En som kjenner Ulla er alltid hel ved i min bok. Jeg ville satt veldig pris på en samtale, så kan vi jo se om vi kan ha felles nytte av hverandre og utveksle synspunkter. Vi forsøker oss jo på kampanjer og protester her, men vi står dessverre overfor en sterk motstander i solcelleinvestorene. De ser ikke ut til å ta et nei for et nei, men kjører på med stadig nye argumenter overfor bestemmende myndigheter. Naturen og fuglelivet tror jeg dessverre ikke at de ofrer en eneste tanke. Ingen av delene betyr penger for dem, det er vel sånn det er. Og grunneierne langs Akersmyra vil vel bare tjene penger på det de ser som et område som ligger brakk. Mest av alt er vel hele greia usigelig trist, men vi er heldigvis mange naturvernere og ressurspersoner i området som ikke har tenkt til å gi oss så lett. Men kom gjerne en tur, jeg er hjemme i morgen formiddag, så kan vi se om vi får til en strategi. Og ta gjerne med det privatdetektiv-venninnen din, hvis hun kan bidra med å hjelpe oss så er vi veldig takknemlige for det. Stian. 

«Og etter dette har du med andre ord snakket med ham?»

«Ja da, enkemann etter det jeg forsto, og bor alene bortsett fra at jeg hørte en hund i bakgrunnen.»

«Akkurat … Jøss, så mye du får ut av folk under første samtale.»

«Det er en superkraft jeg har. Stian fortalte dessuten at han startet bevegelsen da ryktene om solcelleparken begynte å gå, for blir det som planene skisserer så blir han boende på ei lita øy omringet av digre, svarte paneler og null vegetasjon», sier Mona, og jeg kan høre irritasjonen i stemmen hennes. «Det synes han ikke er så stas.»

«I alle dager. Ja, man kan jo forestille seg hvordan sånt kan bli.»

«Han var rimelig forbannet på kommunepolitikerne, og jeg fikk ikke lagt på før han ga meg en lang tirade rundt det, faktisk.»

«Håper ikke han er en sånn som er opphengt i ting? Ikke kan la kjepphestene ligge?» sier jeg litt bekymret.

«Jeg tror ikke det, han ga seg fort. Men det er jo sant som han sier, kommunen vil bare ha utvikling og se områder bli forskjønnet …»

«Hvordan forskjønner man en skog?»

«Det er nettopp det.»

«Men politikerne driver jo bare med snåle ting for tiden, da. Ting folk ikke liker. Syke skulpturer i parker og de stenger sårt tiltrengt gateparkering.»

«Jeg synes Rød flosshatt er kjempefin», fniser Mona, og jeg vet selvsagt at hun sikter til de nye bidraget til byens forskjønning, en rød blikkskrammel-skulptur upassende plassert foran byens ærverdige rådhus.

«Diskusjonen går», sier jeg og trekker på skuldrene. «Og man kan lure på om politikerne gjør noen nytte for seg i det hele tatt. Man får håpe …»

«Akkurat det samme sa Keith i går kveld, etter at naboen til Havnehotellet fikk godkjent en sånn kasse i moderne funkis uten vannbrett og sjarm.»

«Gjorde de det?» spør jeg forbauset, for Havnehotellets omgivelser ånder trivelige trehus og sommeridyll.

«Ja da. Utbyggeren var innom oss i går, i en sånn bil Keith kaller ‘nazikjerre’.»

«Tesla?» Jeg ler. «Tenk på alle de stakkars uskyldige bilkjøperne som nå skammer seg dypt og inderlig når de er ute på veien.»

«Ikke akkurat han her, vil jeg gjette …» sier Mona og girer støyende ned mens hun peker med hånden på rattet. «Tror du det er inn her? Vi bør begynne å nærme oss.»

Jeg stirrer på en skogsvei som er på vei ned i retning der jeg vet Akersvannet ligger. Den tette skogen rundt oss gir meg et grøss av uhygge. «Muligens. Vi er nesten på Sem, så det bør rime. Prøv inn her, det kan jo ikke gå så galt.»

«Ok», sier Mona og myser nedover langs jordet.

Jeg duver med bilen over hullene i grusveien mens jeg tenker på det Mona har sagt. Plutselig er det noe som slår meg: «Dette må ikke bli mer gratisjobbing på meg, Mona. For jeg er temmelig lei av akkurat det, dessuten tillater ikke økonomien det akkurat nå. Jeg må faktisk få meg en ordentlig sak.»

«Nei, absolutt ikke! Jeg ville aldri regnet med at du stiller gratis, det vet du vel.»

«Fint. Noen ganger er greit, men akkurat nå …»

«Nei, slapp av, Stian betaler i så fall. Eller ‘Bevar Akersmyra!’ betaler, om det skulle komme til det at du kan gjøre noe.»

«Så du har altså tenkt i de baner?» sier jeg og ser lattermild på henne.

«Vel …»

Jeg sukker. «Det er da enda noe i så fall …»

«Men om det blir noe, så er det mulig det ikke blir din mest utfordrende sak i karrieren.»

«La oss snakke med mr Skog, sånne lokale saker kan få gemyttene i kok og overraske mer enn du vet», sier jeg mens et lite småbruk skimtes i enden av kjerreveien foran oss.

«Du har vel rett, men jeg kan altså ikke love deg noe drap.»

«Like greit … og godt er det.»

«Nettopp …» flirer Mona mens vi humper bortover.

Og jeg duver med mens jeg fremdeles har en vag følelse av at det er noe kjent med navnet Stian Skog, og samtidig har jeg ingen anelse om at det er mulig for Mona å ta så himla feil helt uten å vite det.


ANDRE KAPITTEL

Hovedhuset til det lille småbruket ligger foran oss, og det har et litt uvanlig design. Det har ikke noe tradisjonelt vindfang, glassveranda eller noe som helst sånt, men er bygget med en stor veranda som løper langs hele forsiden. Over hele verandaen går det et tak og under taket står en komfortabel kurvsofa. Det er kort og godt en sånn inngangsveranda som amerikanerne kaller ‘porch’. Og det er absolutt hyggelig, selv om stillheten trykker innpå fra alle kanter, noe Mona tydeligvis også legger merke til.

«Hører du det?» sier hun og stopper opp. «Det er innmari stille her.»

«Det er fordi vi kommer rett ut av Land Roveren», sier jeg med en liten latter. «Den er i stand til å gi permanente hørselsskader.»

«Å, du må ikke si det så Keith hører det, han blir så lei seg.»

«Jeg skal ikke si noe jeg, men hvis du hører godt etter nå, så kan du høre biltrafikk i det fjerne», sier jeg og lytter. Og det stemmer faktisk, biltrafikk, men naturlig nok mye svakere enn ute på Ankerholmen når sommertrafikken er i gang.

«Du har rett. Jøss, kjenn hvordan det dufter epler, de trærne der bugner jo.»

Mona har rett, på hver side av inngangspartiet står epletrær som likner overpyntede juletrær. Nydelige, glinsende og røde Ingrid Marie-epler der alle ennå ikke har fått den helt rette fargen.

«Han liker tydeligvis å dyrke mat», sier jeg og nikker mot en velstelt potetåker omringet av flere pallekarmer med grønne ting oppi.

«Å ja, det rakk han også å fortelle meg i går. Men han kan fortelle deg mer selv. Skal vi banke på? Stian venter oss, han lovet å ta oss med på en omvisning i området.»

«Da er det jo bare å kjøre på», sier jeg og gjør mine til å følge etter Mona opp på verandaen.

Imidlertid vil Dino noe annet, han stivner mens han stirrer ut i luften og snuser ivrig, alt mens pelsen på ryggen plutselig stritter. Han minner meg alvorlig om den gang vi fant advokat Prebensen hengende på en veranda. Jeg ser meg om. Nope, det henger ingen Prebensen her iallfall, bare et par drømmefangere fra taket og litt tuslete petunia i en sånn engelsk plantekurv.

«Hva er det med Dino?» spør Mona undrende.

«Jeg vet ikke. La oss gå rundt huset med ham, det kan være at Stian holder på bak der. Hugger ved eller noe sånt.»

Mona senker hånden, trekker på skuldrene og kommer ned de få trinnene, og jeg lar Dino føre oss rundt husveggen med logrende hale og snuten frenetisk jobbende i skogbunnen. Bak huset er det lunere, men også mer skyggefullt, og det tar meg et par sekunder å se få øye på hundehuset ved veggen. Men Dino har selvfølgelig sett det med det samme, for han gjør et byks mot en hårete bylt som ligger på bakken. Det er ikke vanskelig å se at det er noe alvorlig i veien, for bylten er ikke bare gjennomvåt, den er blodig også. Den må være skadet.

«Å jøss», sier jeg og småløper etter Dino, som nå er borte og snuser på bylten. Den reagerer ikke, men ligger dønn stille.

«Hva er det?» Mona kommer bak meg med skrekkslagen stemme.

«Jeg tror … det er en klissvåt og skadet hund», sier jeg og forsøker å holde igjen Dino.

«Å, det må være hunden til Stian … Hva er det som har skjedd?»

Jeg skynder meg å knele ved siden av Dino og bøyer meg forsiktig over hunden. «Jeg håper ikke den er død …»

«Sjekk pulsen hans!» sier Mona åndeløst.

«God idé, men hvordan sjekker man pulsen på en hund egentlig?» sier jeg, for det slår meg plutselig at det vet jeg jo faktisk ikke. Jeg forsøker å ta meg sammen, for dyr som lider er et av mine svake punkter og absolutt det verste jeg kan komme ut for. «Labbene, vil jeg tro … eller halsen.»

Jeg lar hånden forsiktig gli inn mellom den våte pelsen og forsøker å finne en slags puls. Ingenting, ikke så mye som en skjelving.

«Se!» Mona er opprømt. «Han åpnet det ene øyet!»

Jeg ser på hunden og tenker at Mona kan innbille seg det, for det som ligger foran oss ser mer dødt ut enn det naturen her kommer til å være om solcellemafiaen får det som den har planlagt. Men plutselig er det som om en solstråle trenger gjennom skogen, som om et mirakel er på vei til oss fra oven, selv om jeg selvsagt vet at alt sånt er tull fordi jeg ikke tror på verken mirakler eller oven, men hunden logrer med halen. Riktignok bare ett temmelig slapt slag, men det er en logring. Og det er ikke bare jeg og Mona som ser det, men Dino ser det også og svarer med flere atskillig mer ivrige haleslag.

«Han lever!» jubler Mona og klapper forsiktig på hunden. «Hva tror du har skjedd?»

«Jeg vet ikke, men han er blodig på hodet», sier jeg og forsøker å tenke raskt. «Har du noen tepper i bilen?»

«Ja, i baksetet. Skal jeg hente?»

«Ja, gjør det, og så ser vi om kan klare å få rullet ham over på det og pakket ham inn. Stakkaren er jo iskald.»

«Å herregud …» sier Mona og løper mot bilen i svuppende gummistøvler. Jeg griper meg i å være sjeleglad for fottøyet hennes akkurat der og da.

Mona er straks tilbake med to fleecetepper, og etter mye om og men og med en ivrig Dino som gjerne vil hjelpe til, klarer vi å få rullet den stakkars hunden over på et teppe. Den klynker ikke eller ser ut til å reagere så veldig, bare skotter fryktsomt opp på oss i et lite øyeblikk.

«Hva gjør vi nå?» Mona ser på den nå godt innpakkede hunden.

«Vi må finne Stian», sier jeg bestemt.

«Men vi kan ikke gå fra dette lille gullet!» Mona har gråten i halsen. «Han vil jo tro at vi forlater ham!»

«Du har rett. Skal vi ta sjansen på å bære ham forsiktig mot inngangstrappen og legge ham der mens vi finner Stian? Jeg kan bli hos ham, eventuelt.»

«Kom igjen», sier Mona bestemt og reiser seg. «Vi bærer ham i teppet, ta tak i hjørnene.»

Og dermed bærer vi den skadde, klissvåte hunden det korte stykket mot inngangen og får buksert ham opp på puten i kurvsofaen. Han ser ikke ut til å ha verken vondt eller ha noe imot det, og da han ligger på den myke puten hopper Dino opp ved siden av ham og begynner å slikke ham forsiktig på ryggen.

«Å, Dino», sier jeg litt rørt. «Du er søren meg en flott gutt.»

«Jøss …» sier Mona og ser seg rundt. «Men … er det ikke rart at Stian ikke har funnet ham og fått ham til veterinæren?»

«Jo, veldig.»

Mona går resolutt bort til døren og banker hardt på den mens hun roper høyt. «Stian! Er du der, Stian?»

Ingen svarer og jeg tar sjansen på å la Dino være hundepasser og går bort til henne. «Prøv døren.»

«Synes du?»

«Ja, kjør på, vi må få tak i ham. Hunden hans kommer til å generere en astronomisk veterinærregning.»

«Ok, hvis vi går sammen inn», sier Mona, men hun har allerede åpnet døren og er inne.

Jeg følger etter.

Inne i huset er det mørkt og dunkelt, gardinene er trukket for, noe som jeg tenker kan tyde på at Stian sist var her inne i går kveld da det var mørkt utenfor. Jeg går bort til et av vinduene ved siden av en diger peis og trekker gardinene fra med et rykk. Sensommerlys trenger inn i den ganske store og åpne stue-kjøkken-løsningen. Der kjøkkenbenken starter ved siden av peisen er det militært ryddig og ved vasken står en tallerken til tørk. To hundeskåler står på gulvet, men den ene er veltet og tørrfor har spredt seg utover og minner meg om uregjerlige tomatfrø slik det ser ut under såingen min rundt mars et sted. Jeg snur meg sakte mot Mona igjen og ser at hun står midt på gulvet og bare ser seg om.

«Stian?» roper hun prøvende et par ganger. «Det er ingen her», sier hun til slutt og trekker på skuldrene.

«Han har iallfall tatt seg en whisky», sier jeg og peker mot salongbordet i den andre enden av rommet, der det står et halvtomt glass og en flaske.

«Det er innmari ryddig her, er det ikke?» sier Mona og kaster et blikk rundt seg. Et spisebord i gammel eik står med seks stoler oppmarsjert og en skål med fire appelsiner midt på bordet, en diger flatskjerm fyller den ene veggen foran en gedigen hjørnesofa av den komfortable typen. En velbrukt hundekurv står ved siden av. Veggene er fulle av innrammede trykk og abstrakte malerier, mye ser dyrt ut, og over peisen henger et digert og ekte elghode.

«Jepp, jeg tenkte også at det var ryddig da jeg så oppvasken. Sa du ikke at han er enkemann?»

«Jo, kona døde i fjor, tror jeg.»

«Hvordan døde hun, vet du det?» sier jeg mens noe demrer i min nysgjerrige snushønehjerne.

«Det vet jeg ikke, jeg har ikke spurt.» Mona trekker på skuldrene. «Vi kan iallfall slå fast at han er en organisert type og har holdt det ryddig selv om han bor alene.»

«Det er vel flere rom her?» sier jeg og styrer skrittene mot to dører i enden av stuen. «I tillegg til andre etasje, mener jeg.»

«Olivia! Vi kan da ikke … tenk om han bare har gått seg en tur, kommer tilbake og så står vi på soverommet hans?»

«Gi deg, Mona. Ville han gått tur med hunden liggende halvdød bak huset?»

Mona sukker og følger med meg bort til den ene døren. «Ålreit, jeg ser poenget ditt.»

«Dette ser ut som en soveromsdør, jeg vet ikke hvorfor, men det gjør det.»

«Etter deg», sier Mona og jeg hører en liten nervøsitet i stemmen hennes.

«Pyse …» sier jeg og åpner døren forsiktig.

Og inne på det som ganske riktig er et soverom, iallfall om man skal dømme etter den digre dobbeltsengen som står midt i rommet, strekker jeg meg mot siden av døren for å slå på taklyset. Det er nemlig mørkt som en sekk her inne før jeg gjør det. Og synet som åpenbarer seg er mildt sagt uventet. Det er et romslig rom, tydeligvis et kombinert kontor og soverom. Skapdører står på vidt gap, klær er revet utover, papirer er flyttet fra et skatoll og flyter utover gulvet og en haug med sengetøy ligger i et eneste kaos midt i sengen.

«Oi», sier Mona. «Han har ikke vært så ryddig her inne. Har han hatt en het natt med noen?» Det siste hvisker hun nesten.

Jeg ser meg raskt om og tar et skritt inn i rommet. «Jeg tror det er mer enn en het natt. Hvis det er han som har rotet, da. Det virker jo heller som noen har lett etter noe, spør du meg.»

«Mulig du har rett … men Stian er iallfall ikke her.» Mona skritter over noen papirer for å se på andre siden av sengen. «Definitivt ikke.»

«Så merkelig …»

«Hvor tror du han er?» spør Mona forundret.

«Jøss, jeg aner ikke», sier jeg og snur meg halvt. Og det er da jeg får se den blodige flekken på gulvet foran meg. Ikke så stor, men delvis inntørket. «Mona, se der …»

«Å herregud!» Mona blir blek og kommer nærmere.

«Blod …»

«Tror du … Kan det være fra hunden?»

«Kanskje, kanskje ikke … Hvorfor har han ikke hjulpet den i så fall?»

«Det er jammen et godt spørsmål.» Mona ser på meg med velplukkede, rynkede bryn. «Det var et rom til ved siden av her, ikke sant?»

«Det var det …»

«La oss kikke inn der», sier hun og svelger så jeg hører det i stillheten.

«Hvis du vil.»

«Jeg vil jo ikke, Olivia, men la oss gå inn. Hvis du går først …»

«Å, Mona …»

«Du er detektiven, du skal takle blod og … sånne ting.»

«Jeg vet. Kom igjen», sier jeg, tøffere enn jeg føler meg, og legger hånden på dørhåndtaket. «Klar?»

«Selvfølgelig.»

Dermed åpner jeg døren til det som ganske riktig er badet, og et organisk, marmorkledd sådan, med marokkanske fliser på gulvet og med plass til det man trenger: dusjhjørne, vegghengt toalett og doble vasker, myke, grønne håndklær på en stang ved det mest interessante i rommet akkurat nå: det frittstående badekaret. For på badekarkanten ser jeg at det hviler et hode, og jeg regner med at Mona ser akkurat det samme, for hun sier:

«Å nei …»

